Uhliarik, Ivan, minister zdravotníctva SR (2011-09-08):
Ďakujem pekne. Vážení páni poslanci, vážené pani poslankyne, vážený pán predsedajúci, zaznelo tu množstvo pripomienok. Tento zákon naozaj sa vytváral niekoľko mesiacov. Pre tento zákon neváhalo sedem veľvyslancov západných, alebo teda európskych krajín napísať pani premiérke nótu. Videli sme v slovenskej politike alebo v ovplyvňovaní slovenskej politiky naozaj veľmi neštandardné nástroje typu platených inzercií a podobne. Páni poslanci, nebudem sa vyjadrovať k jednotlivým bodom zákona, pretože už tu naozaj zaznelo sprava, zľava množstvo argumentov, protiargumentov. Ale chcem povedať, naozaj o čom tento zákon je. Tento zákon je novelou zákona z roku 1998. Trinásť rokov na Slovensku, za týchto trinásť rokov sa udialo množstvo zmien v liekovej politike, ktoré zásadným spôsobom zmenili aj pohľad vôbec na spotrebu liekov, zmenili pohľad na narábanie s liekmi. Začali tu fungovať rôzne systémy po vstupe do Európskej únie, rôzne praktiky, ktoré v roku 1998, naozaj nikto o ktorých ani nechyroval. Napríklad predaj falošných liekov, ktoré ohrozujú životy a zdravie našich pacientov. Napríklad predaj internetových, teda internetový predaj liekov, voľný predaj liekov cez hranice a podobne. Preto tento zákon, a to tu ešte nebolo zaznené a naozaj chcem sa tohto dotknúť, je hlavne o tom, že je a obsahuje zvýšenú bezpečnosť pre pacienta, pre jeho život a pre jeho zdravie. Ďalej hovorí o tom, že ľudia môžu platiť za lieky menej, či už na doplatkoch v podobe možných zliav, alebo v podobe najlacnejšej generickej alternatívy bez zníženia jej kvality. A ich náklady na lieky nerastú a ich finančná situácia sa môže tým pádom zlepšiť, prípadne nezhoršovať. Hovorí aj o tom, ako zlepšiť podnikateľské prostredie práve lekárnikom. Práve aj bežným lekárnikom, ktorých napríklad postihne nepriaznivá situácia a stratia odborného zástupcu, prípadne stane sa niečo iné, zlepšujeme a zvýhodňujeme administratívnu náročnosť pri procese vybavovania žiadostí pre lekáreň, spresňujeme a sprísňujeme pojem náhradný odborný zástupca. Tento zákon ale umožňuje nielen šetriť peniaze pacientov, ale peniaze štátu. Umožňuje a zavádza významné protikorupčné opatrenia, ktoré doteraz žiadny zákon nijako, nijakým spôsobom neobmedzoval. Farmaceutické firmy za tých dvadsať rokov existencie slovenského štátu skutočne rozbehli veľmi lukratívny biznis, ktorý je, len za posledné štyri roky narástol o takmer 400 mil. eur. My sme dnes hovorili o tom, že dlhy nemocníc, alebo teda oddlženie je vo výške zhruba, alebo je potrebné zhruba vo výške 420 mil. eur. Tam sú tie peniaze. A keď toto obmedzíme a keď tu peniaze ušetríme, môžeme využiť peniaze na lepšie nemocnice, platy zdravotníkov, lekárov a sestier a pre lepšiu zdravotnú starostlivosť pre pacientov. Preto tento zákon zásadným spôsobom obmedzuje marketingové aktivity farmaceutických firiem a na základe tohto zákona, práve niektoré európske krajiny, ako Česká republika, si tento zákon zobrali ako vzor. Proti týmto zákonom obrovskej liekovej reformy bol obrovský tlak, ako som povedal, či už farma firiem alebo aj lekárnikov. A nechcem sa k tomu nejako hlbšie vyjadrovať, ale dovoľte mi, takú úvahu, ktorá mi napadla včera. Často z úst niektorých predstaviteľov lekárnikov počúvame o tom, že lekáreň je hlavne poslanie a zdravotnícke zariadenie. Absolútne to nespochybňujem, pretože sám som zdravotník, sám som lekár, a naozaj je to určité poslanie a je to poslanie a nie je to iba podnikanie. Ale predstavme si teda povolanie lekárnika naozaj ako čisté poslanie a zrušme úplne marže na lieky a urobme kapitáciu presne tak, ako má kapitáciu všeobecný lekár. To znamená, na základe počtu pacientov, ktorý má v rajóne, urobme to isté pri lekárni na základe počtu pacientov, ktorí do danej lekárne vojdú, a absolútne nezávisí na tom, ktorý liek a za akú cenu danému pacientovi by vydali, pretože, samozrejme ide hlavne o odborné doporučenie. Samozrejme, potom, ale by asi bolo množstvo presvedčovaní verejnosti o tom, že to nie je poslanie, ale podnikanie ako každé iné, ktoré v sebe má určité riziko a ktoré naozaj je sčasti a zo zásady podnikaním. Keďže je to teda podnikanie, a síce podnikanie špecifické, ale je, patria k tomu aj štandardné podnikateľské nástroje a my chceme ako regulátor, aby tieto nástroje boli transparentné, regulovateľné a kontrolovateľné. V tomto zákone, vážení páni poslanci, je niekoľko stupňov kontroly práve na tieto zľavy na lieky. Záverom mi dovoľte, vážení páni poslanci, samozrejme, vás požiadať o podporu tohto zákona, pretože zdravotníctvo v súčasnosti má naozaj veľa problémov a bolo by dobré, keby sa nám podarilo spoločne relatívne veľký problém slovenského zdravotníctva, a to drahé lieky, vyriešiť. Zákon je napísaný pre ľudí, pre pacientov. Nie je pre lobistické záujmy organizácií, ktoré v zdravotníctve podnikajú, či nejakým spôsobom neovplyvňuje alebo neuprednostňuje niektoré záujmy lobistických skupín. Ich odpor k zákonu je pochopiteľný, pretože im môže znížiť zisky. Nečudujem sa preto, že všetky skupiny sa všemožne snažili zabrániť tomu, a snažia, aby zákon vstúpil do platnosti, ale my a vy nastavujete pravidlá hry. Tým regulátorom, ktorý rozhodne, či budú ľudia ďalej platiť za lieky viac, desiatky miliónov eur viac, tým regulátorom, ktorý rozhodne, že každoročne narastajúci trh liekov a trh na Slovensku s liekmi sa podarí nejakým spôsobom stabilizovať a ušetrené peniaze späť investovať do zdravotníctva. Tak skutočne vy ste ten regulátor, ktorý toto môže zmeniť a zlepšiť. Ďakujem pekne.